ΚΟΙΝΗ ΘΕΣΗ (ΕΚ) αριθ. 62/98 που καθορίστηκε από το Συμβούλιο στις 13 Οκτωβρίου 1998 για την έκδοση της οδηγίας 98/. . ./ΕΚ του Ευρωπαϊκού Κοινοβουλίου και του Συμβουλίου, της . . ., για την τροποποίηση της οδηγίας 76/116/ΕΟΚ περί προσεγγίσεως των νομοθεσιών των κρατών μελών περί λιπασμάτων, όσον αφορά την κυκλοφορία λιπασμάτων που περιέχουν κάδμιο στην Αυστρία, τη Φινλανδία και τη Σουηδία (98/C 388/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100 Α,

την πρόταση της Επιτροπής (1),

τη γνώμη της Κοινωνικής και Οικονομικής Επιτροπής (2),

Αποφασίζοντας με τη διαδικασία του άρθρου 189 Β της συνθήκης (3),

Εκτιμώντας:

ότι το άρθρο 69 και το παράρτημα VIII σημείο 4, το άρθρο 84 και το παράρτημα X σημείο 2, καθώς και το άρθρο 112 και το παράρτημα XII σημείο 4 της πράξης προσχώρησης του 1994, όσον αφορά αντιστοίχως την Αυστρία, τη Φινλανδία και τη Σουηδία, ορίζουν ότι το άρθρο 7 της οδηγίας 76/116/ΕΟΚ (4), όσον αφορά την περιεκτικότητα των λιπασμάτων σε κάδμιο, δεν θα εφαρμοσθεί στα εν λόγω κράτη μέλη πριν από την 1η Ιανουαρίου 1999 και ότι οι ανωτέρω διατάξεις της πράξης προσχώρησης θα επανεξετασθούν με τις κοινοτικές διαδικασίες πριν από τις 31 Δεκεμβρίου 1998 7

ότι η προαναφερόμενη επανεξέταση δεν είναι δυνατόν να ολοκληρωθεί ως τις 31 Δεκεμβρίου 1998, δεδομένου ότι πολλά κράτη μέλη δεν διαθέτουν τα απαιτούμενα δεδομένα σχετικά με την έκθεση στη συγκεκριμένη ουσία, ώστε να αξιολογηθούν οι κίνδυνοι για την υγεία και το περιβάλλον από το περιεχόμενο στα λιπάσματα κάδμιο 7 ότι η επανεξέταση αυτή πρέπει να συνεχισθεί με τη διεξαγωγή περαιτέρω εργασιών μετά την ανωτέρω ημερομηνία 7

ότι, στο πλαίσιο αυτών των περαιτέρω εργασιών, πρέπει να αξιολογηθούν οι κίνδυνοι που συνεπάγεται το κάδμιο των λιπασμάτων για την υγεία στα κράτη μέλη, και ειδικότερα για την υγεία των ευάλωτων ομάδων του πληθυσμού, καθώς και για το περιβάλλον 7 ότι αυτό μπορεί να επιτευχθεί μόνο μετά από αρκετά έτη 7

ότι έχει αρχίσει η εκτίμηση του κινδύνου του καδμίου στο πλαίσιο του κανονισμού (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες (5) 7 ότι τα αποτελέσματα θα καταστούν διαθέσιμα μετά από αρκετά έτη 7

ότι, εκτός από την υποχρέωση επανεξέτασης που προβλέπει η πράξη προσχώρησης του 1994, μια επανεξέταση της ισχύουσας κοινοτικής νομοθεσίας μπορεί πάντα να αποφασισθεί με βάση τις κοινοτικές διαδικασίες 7 ότι, δυνάμει της κοινοτικής νομοθεσίας, είναι δυνατόν να προβλεφθούν παρεκκλίσεις για ορισμένα κράτη μέλη για καθορισμένες χρονικές περιόδους λόγω της ιδιαιτερότητας της καταστάσεώς τους,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο άρθρο 7 της οδηγίας 76/116/ΕΟΚ προστίθενται οι ακόλουθες δύο παράγραφοι:

«Εντούτοις, η Αυστρία, η Φινλανδία και η Σουηδία μπορούν να απαγορεύσουν την κυκλοφορία στην επικράτεια τους λιπασμάτων που περιέχουν κάδμιο σε συγκεντρώσεις ανώτερες εκείνων που είχαν καθορισθεί σε εθνικό επίπεδο κατά την ημερομηνία της προσχώρησής τους. Η παρέκκλιση αυτή ισχύει από την 1η Ιανουαρίου 1999 έως τις 31 Δεκεμβρίου 2001.

Η Επιτροπή, αφού συμβουλευθεί τα κράτη μέλη και τα ενδιαφερόμενα μέρη, θα επανεξετάσει, έως τις 31 Δεκεμβρίου 2001, την ανάγκη θέσπισης σε κοινοτικό επίπεδο διατάξεων για την περιεκτικότητα των λιπασμάτων σε κάδμιο.»

Άρθρο 2

Η Δημοκρατία της Αυστρίας, η Δημοκρατία της Φινλανδίας και το Βασίλειο της Σουηδίας θεσπίζουν και δημοσιεύουν, το αργότερο στις 31 Δεκεμβρίου 1998, τις αναγκαίες διατάξεις για να συμμορφωθούν με την παρούσα οδηγία.

Οι διατάξεις αυτές, όταν θεσπίζονται από τα κράτη μέλη που μνημονεύονται στο πρώτο εδάφιο, αναφέρονται στην παρούσα οδηγία ή συνοδεύονται από ανάλογη αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

Άρθρο 3

Η παρούσα οδηγία απευθύνεται στη Δημοκρατία της Αυστρίας, τη Δημοκρατία της Φινλανδίας και το Βασίλειο της Σουηδίας.

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 108 της 7.4.1998, σ. 83.

(2) ΕΕ C 214 της 10.7.1998, σ. 15.

(3) Γνώμη του Ευρωπαϊκού Κοινοβουλίου της 16ης Ιουλίου 1998 (ΕΕ C 292 της 21.9.1998), κοινή θέση της Συμβουλίου της 13ης Οκτωβρίου 1998, και απόφαση του Ευρωπαϊκού Κοινοβουλίου της . . . (δεν δημοσιεύθηκε ακόμα στην Επίσημη Εφημερίδα).

(4) ΕΕ L 24 της 30.1.1976, σ. 21 7 οδηγία όπως τροποποιήθηκε τελευταία από την οδηγία 97/63/ΕΚ (ΕΕ L 335 της 6.12.1997, σ. 15).

(5) ΕΕ L 84 της 5.4.1993, σ. 1.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 12 Φεβρουαρίου 1998, η Επιτροπή υπέβαλε στο Συμβούλιο πρόταση οδηγίας για την τροποποίηση της οδηγίας 76/116/ΕΟΚ περί προσεγγίσεως των νομοθεσιών των κρατών μελών περί λιπασμάτων, όσον αφορά την κυκλοφορία λιπασμάτων που περιέχουν κάδμιο στην Αυστρία, τη Φινλανδία και τη Σουηδία. Η πρόταση βασίζεται στο άρθρο 100 Α της συνθήκης ΕΚ.

2. Η Οικονομική και Κοινωνική Επιτροπή έδωσε τη γνώμη της στις 29 Απριλίου 1998.

Το Ευρωπαϊκό Κοινοβούλιο έδωσε τη γνώμη του στις 16 Ιουλίου 1998.

3. Το Συμβούλιο καθόρισε κοινή θέση, σύμφωνα με το άρθρο 189 Β της συνθήκης, την 1η Οκτωβρίου 1998.

II. ΣΤΟΧΟΙ

Στόχος της πρότασης της Επιτροπής είναι να παρατείνει μέχρι τις 31 Δεκεμβρίου 2001, για την Αυστρία, τη Φινλανδία και τη Σουηδία, τη δυνατότητα να απαγορεύουν στην επικράτειά τους την κυκλοφορία λιπασμάτων που περιέχουν κάδμιο.

Το άρθρο 7 της οδηγίας 76/116/ΕΟΚ ορίζει ότι τα κράτη μέλη δεν δύνανται να απαγορεύσουν, περιορίσουν ή παρεμποδίσουν για λόγους σύνθεσης, αναγνώρισης, επισήμανσης και συσκευασίας, τη θέση σε κυκλοφορία στην αγορά των λιπασμάτων που φέρουν την ένδειξη «Λίπασμα ΕΚ» και που ανταποκρίνονται προς τις διατάξεις της οδηγίας και των παραρτημάτων της.

Η Αυστρία, η Φινλανδία και η Σουηδία, που είχαν περιορίσει επί πολλά έτη την κυκλοφορία στην αγορά τους λιπασμάτων που περιέχουν κάδμιο, διαπραγματεύτηκαν παρεκκλίσεις από το άρθρο 7 της οδηγίας κατά την προσχώρησή τους στην Ευρωπαϊκή Ένωση.

Σύμφωνα με τις συνθήκες προσχώρησης, το άρθρο 7 δεν εφαρμόζεται στην Αυστρία, στη Φινλανδία και τη Σουηδία όσον αφορά το κάδμιο, επί τέσσερα έτη από την ημερομηνία της προσχωρήσεώς τους, δηλαδή έως την 1η Ιανουαρίου 1999. Οι πράξεις προσχωρήσεως προβλέπουν επίσης ότι το άρθρο 7 θα επανεξεταστεί εντός της χρονικής αυτής περιόδου, όσον αφορά το κάδμιο, βάσει των κοινοτικών διαδικασιών.

Δεδομένου ότι η Επιτροπή δεν διαθέτει ακόμη επαρκή δεδομένα όσον αφορά την έκθεση των ομάδων κινδύνου και τις περιβαλλοντικές συνθήκες στα κράτη μέλη, ώστε να κριθεί κατά πόσον η παρουσία καδμίου στα λιπάσματα ενέχει απαράδεκτους κινδύνους, απαιτούνται περαιτέρω εργασίες. Αυτό σημαίνει ότι η επανεξέταση δεν θα έχει ολοκληρωθεί σε τέσσερα έτη, όπως είχε προγραμματιστεί, αλλά θα συνεχιστεί πιθανόν έως τις 31 Δεκεμβρίου 2001.

Ως εκ τούτου, οι παρεκκλίσεις από το άρθρο 7 ως προς το κάδμιο, θα πρέπει να συνοδευτούν από μια περαιτέρω παρέκκλιση από την 1η Ιανουαρίου 1999 για τα τρία αυτά κράτη μέλη, η οποία θα ισχύει μέχρι την υπολογιζόμενη νέα ημερομηνία ολοκλήρωσης της επανεξέτασης του συγκεκριμένου άρθρου, ήτοι έως τις 31 Δεκεμβρίου 2001.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Το Ευρωπαϊκό Κοινοβούλιο πρότεινε μία μόνον τροπολογία, συγκεκριμένα να διευκρινιστεί στο άρθρο 1 της πρότασης ότι οιαδήποτε αναγκαία τροποποίηση της οδηγίας μετά από την εξέταση της Επιτροπής πρέπει να εγκριθεί πριν από τις 31 Δεκεμβρίου 2001. Αυτή η τροποποίηση δεν έγινε δεκτή από την Επιτροπή.

Το Συμβούλιο δεν έκρινε αναγκαίο να εγκρίνει την τροπολογία που πρότεινε το Ευρωπαϊκό Κοινοβούλιο και ενέκρινε την πρόταση της Επιτροπής χωρίς τροποποιήσεις.